בס"ד

גיליון מס' 593 כז' אדר תשע"ז

**ויקהל-פקודי**

 רעיונות על הפרשה על פי תורתו של הרב אביגדר נבנצל שליט"א

חז"ל תיקנו לקרא את פרשת החודש בשבת הסמוכה לראש חודש ניסן.

שואל מו"ר הרב נבנצל שליט"א: מהי מטרת תקנה זו? מדוע חשוב והכרחי כל כך לשמוע קריאה זו ערב ראש חודש ניסן?

מסביר הרב, קריאה זו הכרחית בכדי שנדע היטב את המצוות הרבות הקשורות לקרבן פסח, הכנת המצות והשבתת החמץ, איסור בל יראה ובל ימצא, וכד'. המצוות הללו מתוארות בפרשת החודש. והיות ואת קרבן פסח חייבים להקריב בטהרה, אלא אם כן רוב ישראל טמאים שאז מקריבים אותו בטומאה, תיקנו חז"ל לקרוא בשבת שלפני כן פרשת פרה העוסקת בתהליך טהרת הטמאים בכדי שעם ישראל יהיו טהורים לקראת הקרבת קרבן פסח.

אמנם בכל שלושת הרגלים חייבים להיות טהורים, שכן בעלייה לרגל חייבים להביא עולת ראייה ושלמי חגיגה, וכמו בשאר הקרבנות הקרבתם בטהרה, אולם בחג הפסח ישנה חומרה מיוחדת שאין בשאר רגלים: מי שאינו טמא או אינו בדרך רחוקה ולא ארע לו אונס אחר, ומתוך רשלנות לא הביא קרבן פסח בזמנו, הריהו חייב כרת - עונש חמור ביותר שלא מצאנו לו אח ורע; לעומת זאת מי שלא הביא עולת ראייה יש לו תשלומים כל שבעה; אמנם מי שלא הביא קרבן פסח בזמנו בגין אונס, יביא קרבן בפסח שני אולם רק במקרים מסוימים.

והנה מסביר הרב טעם נוסף מדוע מקדימים לקרוא פרשת פרה לפני פרשת החודש: כשמשה רבנו מתחיל ללמד את עם ישראל את הדינים השייכים לקרבן פסח הוא אומר להם: "מִשְׁכוּ וּקְחוּ לָכֶם צֹאן לְמִשְׁפְּחֹתֵיכֶם וְשַׁחֲטוּ הַפָּסַח" (שמות יב, כא). מה פשר הביטוי 'משכו'? מה לא ברור בהעדר מילה זו, והדיבור היה מתחיל 'קחו לכם צאן' וכו'? דרשו חז"ל: משכו ידכם מעבודה זרה ורק לאחר מכן שחטו הפסח, מפני שבשביל להקריב את קרבן הפסח חייבים להתרחק מעבודה זרה; כל אימת שבני ישראל מאמינים בתועבות מצרים אי אפשר להקריב את קרבן הפסח. נמצא אפוא שהתנאי הבסיסי הראשון להקריב קרבן פסח הינו להתנתק מעבודה זרה ניתוק גמור, ניתוק לא רק ממעשה איסור חמור זה אלא אף ממחשבות מוטעות המצויות באדם, כגון אדם שאינו עובד עבודה זרה אך הוא מקריב את הקרבן כיון שהוא סבור שהקב"ה זקוק לבהמה זו, זהו אכן חסרון גדול במעשה ההקרבה. התורה אומרת: "וְכִי תִזְבְּחוּ זֶבַח תּוֹדָה לַה' לִרְצֹנְכֶם תִּזְבָּחוּ" (ויקרא כב, כט) דרשו חז"ל: 'לרצונכם' דהיינו צריכים אתם לדעת שמטרת ההקרבה היא שיהיה לכם לרצון ולא כי הקב"ה חסר משהו, כפי שאומר דוד המלך: "כִּי לִי כָל חַיְתוֹ יָעַר בְּהֵמוֹת בְּהַרְרֵי אָלֶף: אִם אֶרְעַב לֹא אֹמַר לָךְ כִּי לִי תֵבֵל וּמְלֹאָהּ" (תהלים נ,י-יב) העולם כולו שייך לקב"ה, אם הוא רק רוצה יכול לברוא אלף אילים בכל יום ואינו זקוק לבהמה שלנו. הקרבן שהאדם מביא אינו 'שוחד' שהוא נותן בכדי שה' ימלא את רצונו, מטרת הקרבן היא להתקרב אליו. נמצא אפוא שאדם המביא קרבן אמנם הריהו כ'מעניק' משהו לה', וזה אכן גורם לנחת רוח עצום שנעשה רצונו אולם בפועל האדם מקבל ולא נותן כיון שלבורא לא חסר מאומה.

על פי יסוד זה מסביר הרב את הטענה כלפי נשיאי השבטים. כשהתורה מתארת בפרשתנו את הבאת התרומה לצורך הקמת המשכן, נאמר: "וְהַנְּשִׂאִם הֵבִיאוּ אֵת אַבְנֵי הַשֹּׁהַם וְאֵת אַבְנֵי הַמִּלֻּאִים  לָאֵפוֹד וְלַחֹשֶׁן" (שמות לה, כז) מעיר רש"י: *''אמר רבי נתן מה ראו נשיאים להתנדב בחנוכת המזבח בתחילה ובמלאכת המשכן לא התנדבו בתחילה? אלא כך אמרו נשיאים: יתנדבו צבור מה שמתנדבין ומה שמחסרין אנו משלימין אותו. כיון שהשלימו צבור את הכל, שנאמר: 'והמלאכה היתה דים' אמרו נשיאים: מה עלינו לעשות? הביאו את אבני השוהם וגו', לכך התנדבו בחנוכת המזבח תחילה; ולפי שנתעצלו מתחילה נחסרה אות משמם, 'והנשאם' כתיב''* (שם)

והנה יש להבין: מדוע חז"ל מתחו ביקורת קשה כל כך כלפי הנשיאים? מחשבה זו נכונה מאוד לכאורה, שכל אחד מישראל יביא את מה שהוא חפץ לצורך הקמת המשכן ולאחר מכן הם ישלימו את החסר וזה יעיל יותר, מה אם כן החיסרון בדבר? התשובה היא, אמנם מצד היעילות הנהגת הנשיאים הינה טובה ויעילה, אולם הטעות היא שהם התייחסו למשכן כאל אדם עני שנצטווינו להעניק לו: "דֵּי מַחְסֹרוֹ אֲשֶׁר יֶחְסַר לוֹ" (דברים טו, ח) והאמת שלמשכן לא חסר מאומה, "כִּי לִי תֵבֵל וּמְלֹאָהּ" (תהלים שם) התורה לא מבקשת 'נדיבי כסף' וגם לא 'נדיבי זהב', התורה דורשת 'נדיבי לב', *''רחמנא ליבא בעי''* (סנהדרין קו:) יוצא אפוא שהנכון היה להקדים את תרומתם מצד נדיבות הלב ולא להמתין לסוף בכדי להשלים את הנדרש להקמת המשכן. ואכן בחנוכת המשכן תיקנו את טעותם והקדימו להתנדב את קרבנם, והנה מרובה מידה טובה ממידה רעה, ולעומת שתי אותיות שנחסרו משמם, הרי שהוסיפו שמונים ותשעה פסוקים בחנוכת המשכן, כשהתורה חוזרת ומפרטת את קרבנו של כל נשיא ונשיא. אמנם אסור לדבר על נשיאי ישראל שהיו גדולי עולם, קצרה בינתנו בכדי להבין את התנהגותם, אלא שכל מטרתנו היא ללמוד לקח ממעשה זה ולהבין שאיננו 'נותנים' מאומה כשמביאים קרבן; הבנה זו היא ההרחקה שדרשו חז"ל בפסוק "מִשְׁכוּ וּקְחוּ לָכֶם צֹאן", להתרחק מהמחשבה שהאדם כביכול 'מכתיב' לקב"ה מה לעשות באמצעות הקרבן.

טעם נוסף להקדמת קריאת פרשת פרה לפרשת החודש הוא שכידוע הפרה האדומה באה לכפר על חטא העגל שהוא שורש חטא החמור של עבודה זרה. עיון בסוגיית פרה אדומה מסוגל לשרש מתוכנו טעות חטא העגל, שכפי שלמדנו הטעות היתה שעם ישראל ביקשו תחליף למשה רבנו שכבר איננו; הם חיפשו מקום חדש להשראת השכינה. הם רצו לקבוע היכן הקב"ה ישרה את שכינתו, וחלקם שילמו בחייהם על טעות זו.

לפני שבאים להקריב את קרבן הפסח חייבים הכנה, צריכים לעקור מתוכנו מחשבות זרות, חייבים לדעת בבירור שאין עוד מלבדו, שאין שום כוח אחר בעולם מלבד הקב"ה. צריכים לקיים את רצון ה', דעת תורה היא רצון ה', ומי שברצונו להבין מה היא דעת תורה צריך לפנות לתלמידי חכמים ולשמוע בקולם. זאת ההכנה הנדרשת לקרבן פסח ולליל הסדר. בנוסף לזה, כשמספרים בליל הסדר את סיפור יציאת מצרים צריכים להרגיש את תחושת הכרת הטוב על כל החסד שעשה הקב"ה עם אבותינו, שהוציא אותם מבית עבדים, וגם על כל הטובות והחסדים שגומל אתנו יום יום, ומתוך זה להגיע לאהבת ה' אמתית.

יהי רצון שנזכה עוד השנה לאכול מן הזבחים ומן הפסחים בבניין בית המקדש בב"א.

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, מאיר טובי בן ליטא, הרבנית שפרה בת לאה, שרה בת מרים, שרה חנה לויזה בת פאני; שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**